**ZAVAROVANJE PLAČILA CARINSKIH IN TROŠARINSKIH OBVEZNOSTI**

**Zavarovanje plačila trošarinske obveznosti**

**Podrobnejši opis**

**5. izdaja, FEBRUAR 2023**

**KAZALO**

[1.0 Pravna podlaga 3](#_Toc124942165)

[2.0 Predmet zavarovanja po vrstah trošarinskih zavezancev 3](#_Toc124942166)

[3.0 Vrste instrumentov zavarovanja 5](#_Toc124942167)

[4.0 Sprejem in evidentiranje instrumenta zavarovanja 6](#_Toc124942168)

[5.0 Unovčitev instrumenta zavarovanja 6](#_Toc124942169)

[6.0 Sprostitev in vračilo instrumenta zavarovanja 6](#_Toc124942170)

[7.0 Dostop do spletne aplikacije za vpogled v podatke instrumentov zavarovanja 7](#_Toc124942171)

1.0 Pravna podlaga

Zakon o trošarinah – ZTro-1 (Uradni list RS, št. 47/16, 92/21, 192/21 in 140/22; v nadaljevanju: ZTro-1) in Pravilnik o izvajanju Zakona o trošarinah (Uradni list RS, št. 62/16, 67/16 – popr., 62/18, 13/19, 108/21, 71/22, 151/22 in 4/23; v nadaljevanju: Pravilnik o izvajanju ZTro-1) določata, v katerih primerih je potrebno predložiti instrument zavarovanja za zavarovanje plačila trošarine. Področje zavarovanja ureja 111.–124. člen Zakona o davčnem postopku – ZDavP-2 (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18 – ZJF-H, 36/19, 66/19, 145/20 – odl. US, 203/20 – ZIUPOPDVE, 39/22 – ZFU-A, 52/22 – odl. US, 87/22 – odl. US in 163/22) in 44.–54. člen Pravilnika o izvajanju Zakona o davčnem postopku (Uradni list RS, št. 141/06, 46/07, 102/07, 28/09, 101/11, 24/12, 32/12 – ZDavP-2E, 19/13, 45/14, 97/14, 39/15, 40/16, 85/16, 30/17, 37/18, 43/19, 80/19, 106/20, 200/20, 135/21, 43/22 in 166/22; v nadaljevanju: Pravilnik o izvajanju ZDavP-2).

2.0 Predmet zavarovanja po vrstah trošarinskih zavezancev

**Oproščeni uporabnik trošarinskih izdelkov** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 58. členom ZTro-1 in 33. členom Pravilnika o izvajanju ZTro-1. Oproščeni uporabnik predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1 in Pravilnikom o izvajanju ZTro-1:

• plačilo trošarine za trošarinske izdelke, ki se skladiščijo in prejemajo v obratu oproščenega uporabnika,

• plačilo trošarine za trošarinske izdelke, ki se odpremljajo iz obrata oproščenega uporabnika v režimu odloga plačila trošarine, in

• plačilo obresti, ki so nastale ali bi lahko nastale v zvezi s plačilom trošarine, za katero je bil položen instrument zavarovanja.

**Pooblaščeni prejemnik trošarinskih izdelkov** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 58. členom ZTro-1 in 31. členom Pravilnika o izvajanju ZTro-1.

Pooblaščeni prejemnik predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1 in Pravilnikom o izvajanju ZTro-1:

• plačilo trošarine za trošarinske izdelke, ki jih kot pooblaščeni prejemnik prejema v režimu odloga plačila trošarine,

• plačilo trošarine za trošarinske izdelke, ki se neposredno dobavljajo in

• plačilo obresti, ki so nastale ali bi lahko nastale v zvezi s plačilom trošarine, za katero je bil položen instrument zavarovanja.

**Začasno pooblaščeni prejemnik trošarinskih izdelkov** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 59. členom ZTro-1.

Začasno pooblaščeni prejemnik predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1:

• plačilo trošarine za trošarinske izdelke, ki jih kot začasno pooblaščeni prejemnik prejema v režimu odloga plačila trošarine in

• plačilo obresti, ki so nastale ali bi lahko nastale v zvezi s plačilom trošarine, za katero je bil instrument zavarovanja položen.

**Imetnik trošarinskega skladišča** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 58. členom ZTro-1 in 28. členom Pravilnika o izvajanju ZTro-1.

Imetnik trošarinskega skladišča predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1 in Pravilnikom o izvajanju ZTro-1:

• plačilo trošarine za trošarinske izdelke, ki se proizvajajo, skladiščijo in prejemajo v trošarinskem skladišču,

• plačilo trošarine za trošarinske izdelke, ki se odpremljajo iz trošarinskega skladišča v režimu odloga plačila trošarine,

• plačilo trošarine za trošarinske izdelke, ki se neposredno dobavljajo in

• plačilo obresti, ki so nastale ali bi lahko nastale v zvezi s plačilom trošarine, za katero je bil položen instrument zavarovanja.

**Pooblaščeni uvoznik trošarinskih izdelkov** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 58. členom ZTro-1 in 32. členom Pravilnika o izvajanju ZTro-1.

Pooblaščeni uvoznik predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1 in Pravilnikom o izvajanju ZTro-1:

• plačilo trošarine za trošarinske izdelke, ki jih kot pooblaščeni uvoznik odpremlja v režimu odloga plačila trošarine in

• plačilo obresti, ki so nastale ali bi lahko nastale v zvezi s plačilom trošarine, za katero je bil instrument zavarovanja položen.

**Oseba iz 30. člena Zakona o trošarinah** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 59. členom ZTro-1.

Oseba iz 30. člena predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1:

• plačilo trošarine za trošarinske izdelke, ki so sproščeni v porabo v drugi državi članici in jih prejema v skladu s 30. členom ZTro-1 in

• plačilo obresti, ki so nastale ali bi lahko nastale v zvezi s plačilom trošarine, za katero je bil instrument zavarovanja položen.

**Imetnik dovoljenja za davka prosto prodajalno** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 58. členom ZTro-1 in 29. členom Pravilnika o izvajanju ZTro-1.

Imetnik dovoljenja za davka prosto prodajalno predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1 in Pravilnikom o izvajanju ZTro-1:

• plačilo trošarine za trošarinske izdelke, ki se dobavljajo v režimu odloga plačila trošarine v davka prosto prodajalno in vključuje prejem in skladiščenje trošarinskih izdelkov v davka prosti prodajalni,

• plačilo obresti, ki so nastale ali bi lahko nastale v zvezi s plačilom trošarine, za katero je bil instrument zavarovanja položen.

**Dobavitelj zemeljskega plina ali električne energije ter proizvajalec trošarinskih izdelkov izven režima odloga** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 58. členom ZTro-1 in 30. členom Pravilnika o izvajanju ZTro-1.

Dobavitelj zemeljskega plina ali električne energije ter proizvajalec trošarinskih izdelkov izven režima odloga predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1 in Pravilnikom o izvajanju ZTro-1:

• plačilo trošarine za trošarinske izdelke, ki se dobavljajo iz elektroenergetskega omrežja oziroma omrežja za prenos plina,

• plačilo trošarine za trošarinske izdelke, ki jih proizvajalec proizvaja izven režima odloga, in

• plačilo obresti, ki so nastale ali bi lahko nastale v zvezi s plačilom trošarine, za katero je bil položen instrument zavarovanja.

**Certificirani prejemnik** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 58. členom ZTro-1 in 33.a členom Pravilnika o izvajanju ZTro-1.

Certificirani prejemnik predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1 in Pravilnikom o izvajanju ZTro-1:

• plačilo trošarine za trošarinske izdelke, sproščene v porabo v drugi državi članici, ki jih prejema za dobavo za komercialni namen,

• plačilo obresti, ki so nastale ali bi lahko nastale v zvezi s plačilom trošarine, za katero je bil položen instrument zavarovanja.

**Začasno certificirani prejemnik** predloži instrument zavarovanja za zavarovanje plačila trošarine in pripadajočih obresti (v nadaljevanju: trošarinska obveznost) v skladu z 59. členom ZTro-1.

Začasno certificirani prejemnik predloži instrument zavarovanja za zavarovanje plačila trošarinske obveznosti, nastale na podlagi naslednjih obveznosti, ki se zavarujejo v skladu z ZTro-1:

• plačilo trošarine za trošarinske izdelke, ki jih kot začasno certificirani prejemnik prejema in

• plačilo obresti, ki so nastale ali bi lahko nastale v zvezi s plačilom trošarine, za katero je bil instrument zavarovanja položen.

3.0 Vrste instrumentov zavarovanja

Zavarovanje se lahko v skladu z ZDavP-2 in s Pravilnikom o izvajanju ZDavP-2 predloži v obliki:

* bančne garancije,
* garantnega pisma ali
* gotovinskega pologa.

Na podlagi 47. člena Pravilnika o izvajanju ZDavP-2 garant izda bančno garancijo oz. garantno pismo za zavarovanje trošarinske obveznosti na obrazcu »Bančna garancija za zavarovanje izpolnitve oziroma plačila trošarinske obveznosti« oz. »Garantno pismo za zavarovanje izpolnitve oziroma plačila trošarinske obveznosti«.

**Bančno garancijo** lahko izda banka, ki je pridobila dovoljenje Banke Slovenije za izdajanje garancij ali je upravičena opravljati storitve izdajanja garancij na območju Republike Slovenije. Seznam bank je objavljen na [spletni strani Banke Slovenije](https://www.bsi.si/financna-stabilnost/subjekti-nadzora).

**Garantno pismo** lahko izda zavarovalnica, ki je pridobila dovoljenje Agencije za zavarovalni nadzor za opravljanje kavcijskega zavarovanja ali je upravičena opravljati kavcijsko zavarovanje na območju Republike Slovenije. Seznam zavarovalnic je objavljen na [spletni strani Agencije za zavarovalni nadzor](https://www.a-zn.si/zavarovalnice-pokojninske-druzbe/register-subjektov-nadzora/).

**Gotovinski polog** trošarinski zavezanec oz. predlagatelj zavarovanja plača na:

a) podračun »FURS-DEPOZITNI PODRA.-ZAV.CAR.OBV.« št. SI56 0110 0695 5804 170 z referenco prejemnika SI21 DAVČNA ŠT. PLAČNIKA-550100nnnn[[1]](#footnote-1), če je imetnik trošarinskega skladišča, oproščeni uporabnik, pooblaščeni prejemnik, trošarinski zastopnik, pooblaščeni uvoznik, certificirani prejemnik ali imetnik dovoljenja za davka prosto prodajalno ali na

b) podračun »FURS-ZAVAROVANJE IZPOL.DAVČNE OBV.« št. SI56 0110 0600 0009 626 z referenco prejemnika SI19 DAVČNA ŠT. PLAČNIKA-55000-2900, če je začasno pooblaščeni prejemnik trošarinskih izdelkov, začasno certificirani prejemnik ali oseba, ki ne opravlja dejavnosti in prejema trošarinske izdelke iz druge države članice (30. člen ZTro-1).

Hkrati trošarinski zavezanec izpolni informacijo o gotovinskem pologu za zavarovanje plačila trošarinske obveznosti, ki je objavljena na spletni strani [eDavki](https://edavki.durs.si/EdavkiPortal/OpenPortal/CommonPages/Opdynp/PageC.aspx?category=zavarovanje_carinskih_in_trosarinskih_obveznosti), in jo pošlje po elektronski pošti na naslov: dajatve.fu@gov.si.

4.0 Sprejem in evidentiranje instrumenta zavarovanja

Zavarovanje se lahko predloži v obliki bančne garancije, garantnega pisma ali gotovinskega pologa. Originalni izvod bančne garancije ali garantnega pisma se odda osebno ali po pošti na naslov Generalni finančni urad, Uprava za prihodke, Šmartinska cesta 55, 1000 Ljubljana. V elektronski obliki se pošlje po elektronski poti na elektronski naslov: gfu.up.fu@gov.si.

V primeru gotovinskega pologa predlagatelj zavarovanja izpolni informacijo o gotovinskem pologu za zavarovanje plačila trošarinske obveznosti, ki je objavljena na spletni strani [eDavki](https://edavki.durs.si/EdavkiPortal/OpenPortal/CommonPages/Opdynp/PageC.aspx?category=zavarovanje_carinskih_in_trosarinskih_obveznosti), in jo pošlje po elektronski pošti na naslov: dajatve.fu@gov.si.

V primeru elektronske predložitve:

- napovedi prejema za status Začasno certificirani prejemnik (TRO-ZCPR) ali

- vloge za izdajo dovoljenja za status Začasno pooblaščeni prejemnik (TRO-ZPP) ali

- napovedi prejema trošarinskih izdelkov iz druge države članice (TRO-NAP),osebe, ki ne opravlja dejavnosti in prejema trošarinske izdelke iz druge države članice(30. člen ZTro-1)

ni potrebno predložiti obrazca »Informacija o gotovinskem pologu za zavarovanje plačila trošarinske obveznosti« davčnemu organu kot samostojni dokument, ker so podatki iz tega obrazca že vključeni v zgoraj navedene dokumente.

Uprava za prihodke v treh delovnih dneh po prejemu originalnega izvoda instrumenta zavarovanja preveri popolnost in pravilnost instrumenta zavarovanja ter skladnost z zakonskimi in podzakonskimi določbami. Če je zavarovanje ustrezno, Uprava za prihodke izda potrdilo o sprejemu instrumenta zavarovanja za zavarovanje plačila trošarinske obveznosti, na katerem je navedena sklicna številko zavarovanja (GRN), pod katero je predloženi instrument zavarovanja evidentiran v informacijskem sistemu za upravljanje z zavarovanji pri Generalnem finančnem uradu. Potrdilo pošlje po pošti predlagatelju zavarovanja.

V primeru, da besedilo instrumenta zavarovanja vsebuje nepravilnosti ali pomanjkljivosti, Uprava za prihodke instrument zavarovanja vrne garantu in o tem obvesti tudi predlagatelja zavarovanja.

Podaljšanje veljavnosti oziroma sprememba višine instrumenta zavarovanja se lahko izvede s predložitvijo dodatka k osnovnemu instrumentu zavarovanja ali s predložitvijo novega osnovnega instrumenta zavarovanja.

5.0 Unovčitev instrumenta zavarovanja

Če trošarinski zavezanec ne plača trošarinske obveznosti v predpisanem roku, pošlje Uprava za prihodke Generalnega finančnega urada garantu zahtevek za unovčitev. V primeru izvršenega poplačila obveznosti s strani garanta, se višina instrumenta zavarovanja za unovčeni znesek zniža.

6.0 Sprostitev in vračilo instrumenta zavarovanja

Zavarovanje se lahko sprosti in vrne, če je obveznost, za plačilo katere je bilo zavarovanje predloženo, ugasnila oz. ne more več nastati. Instrument zavarovanja se vrne na podlagi zahtevka za vračilo, ki se pošlje po pošti Upravi za prihodke Generalnega finančnega urada ali na elektronski naslov: dajatve.fu@gov.si.

7.0 Dostop do spletne aplikacije za vpogled v podatke instrumentov zavarovanja

Zunanji uporabniki lahko preko [Portala eCARINA](http://www.fu.gov.si/carina/poslovanje_z_nami/e_carina/) dostopajo do podatkov o lastnih predloženih instrumentih zavarovanja. Preko spletne aplikacije »Vpogled v instrumente zavarovanja« lahko imetniki predloženih zavarovanj preverjajo obremenjenost svojega carinskega instrumenta zavarovanja z obračunano in morebitno carinsko obveznostjo. Prav tako lahko dostopajo do podatkov instrumentov zavarovanj, predloženih za zavarovanje plačila trošarinske obveznosti in za zavarovanje v tranzitnih postopkih. Imetniki zavarovanja, ki želijo dostopati do spletne aplikacije, morajo izpolnjevati pogoje za elektronsko poslovanje s Finančno upravo RS. Storitev je brezplačna.

1. Nnnn predstavlja 4 mestno šifro pristojnega oddelka za trošarine: Celje – 2800, , Jesenice – 5800, Koper – 6800, Ljubljana – 1800, Novo mesto - 1850, Maribor – 7800, Murska Sobota – 4800, Nova Gorica – 8800, Obrežje – 3850. [↑](#footnote-ref-1)